b'\n_START_ARTICLE_\nVeto\n_START_PARAGRAPH_\nLotyn\xc5\xb3 kalba veto rei\xc5\xa1kia \xe2\x80\x9edraud\xc5\xbeiu\xe2\x80\x9c. Paprastai jis rei\xc5\xa1kia, kad viena pus\xc4\x97 viena\xc5\xa1ali\xc5\xa1kai blokuoja bendro sprendimo pri\xc4\x97mim\xc4\x85. \xe2\x80\x9eVeto\xe2\x80\x9c terminas daugiausia naudojamas \xc4\xafstatym\xc5\xb3 leidybos srityje, ta\xc4\x8diau populiarus ir kitose sferose._NEWLINE_Veto yra kil\xc4\x99s i\xc5\xa1 pleb\xc4\x97j\xc5\xb3 trib\xc5\xabno teis\xc4\x97s Romos Senate._NEWLINE_Vestminsterio sistemoje ir daugumoje konstitucini\xc5\xb3 monarchij\xc5\xb3 veto teis\xc4\x97 naudojama sustabdyti tam tikriems \xc4\xafstatymams, ta\xc4\x8diau monarchai arba j\xc5\xb3 atstovai naudojasi \xc5\xa1ia teise labai retai._NEWLINE_JAV prezidentas gali vetuoti Kongreso priimt\xc4\x85 \xc4\xafstatym\xc4\x85, bet jo veto teis\xc4\x97 n\xc4\x97ra absoliuti. Kiekvien\xc5\xb3 r\xc5\xabm\xc5\xb3 dviej\xc5\xb3 tre\xc4\x8ddali\xc5\xb3 dauguma toks veto gali b\xc5\xabti atmestas._NEWLINE_Jungtini\xc5\xb3 Taut\xc5\xb3 Saugumo Taryboje penkios nuolatin\xc4\x97s nar\xc4\x97s (JAV, Rusija, Kinija, Pranc\xc5\xabzija ir Jungtin\xc4\x97 Karalyst\xc4\x97) turi veto teis\xc4\x99. Jei bent viena i\xc5\xa1 \xc5\xa1i\xc5\xb3 \xc5\xa1ali\xc5\xb3 prie\xc5\xa1tarauja rezoliucijos pasi\xc5\xablymas yra atmetamas._NEWLINE_Lietuvos-Lenkijos valstyb\xc4\x97je XVII-XVIII a. liberum veto teis\xc4\x97 buvo parlamentin\xc4\x97s sandaros principas. Visi Seimo sprendimai gal\xc4\x97jo b\xc5\xabti priimami tik vis\xc5\xb3 jo nari\xc5\xb3 sutikimu ir kiekvienas atstovas gal\xc4\x97jo blokuoti sprendimus ir Seimo darb\xc4\x85._NEWLINE_\xc5\xa0io principo atsiradimo prad\xc5\xbeia - vienbalsio sprendim\xc5\xb3 pri\xc4\x97mimo Seime tradicija, kai seimo narys, i\xc5\xa1rinktas vietos seimelio buvo ataskaitingas prie\xc5\xa1 j\xc4\xaf u\xc5\xbe visus seimo sprendimus. Sprendimas, priimtas daugumos prie\xc5\xa1 ma\xc5\xbeumos vali\xc4\x85 (netgi jei tai buvo tik vienas seimelis), buvo laikomas politinio lygiateisi\xc5\xa1kumo principo pa\xc5\xbeeidimu._NEWLINE_Manoma, kad pirm\xc4\x85 kart\xc4\x85 \xc5\xa1ia teise pasinaudojo ir seimo veikl\xc4\x85 nutrauk\xc4\x97 Upyt\xc4\x97s atstovas Vladislavas Sicinskis (\xc4\x8ci\xc4\x8dinskas) 1652 m. Kit\xc5\xb3 \xc5\xa1altini\xc5\xb3 teigimu jis tik vetavo ilgesnius, nei numat\xc4\x97 \xc4\xafstatymas, debatus seime. Tik 1669 Krokuvoje seimo darb\xc4\x85 liberum veto teise sustabd\xc4\x97 Kijevo atstovas Adomas Olizaras._NEWLINE_XVIII a. pirmoje pus\xc4\x97je naudotis liberum veto praktika seimo sesijose dar\xc4\x97si vis da\xc5\xbenesn\xc4\x97. Kaimynin\xc4\x97s valstyb\xc4\x97s - Rusija ir Pr\xc5\xabsija - laik\xc4\x97 tai patogiu Lietuvos-Lenkijos valstyb\xc4\x97s silpninimo \xc4\xafrankiu._NEWLINE_Po 1764 m. liberum veto prakti\xc5\xa1kai nebuvo naudojamasi: vieno balso principas netrukd\xc4\x97 seim\xc5\xb3 darbo. Sesijos darbo prad\xc5\xbeioje deputatai formuodavo \xe2\x80\x9ekonfederacij\xc4\x85\xe2\x80\x9c, kad neleist\xc5\xb3 sustabdyti seimo darbo d\xc4\x97l naudojimosi liberum veto teise._NEWLINE_Liberum veto buvo panaikinta 1791 m. gegu\xc5\xbe\xc4\x97s 3 d.- Ketveri\xc5\xb3 met\xc5\xb3 seimo priimta Konstitucija \xc4\xaftvirtino daugumos princip\xc4\x85._NEWLINE_\xc5\xa0ios, pirmosios Europoje, Konstitucijos pasiekimus anuliavo kitas konfederacijos seimas, su\xc5\xa1auktas Gardine 1793 m.'